সঙ্গীর একঘেয়ে মুখটা দেখতে দেখতে বোর হয়ে গিয়েছেন? রোজ বাজার যাওয়া, অফিস, বাড়ি ফিরে সাংসারিক কচকচানি।
এমন সময়ে যদি নিরালায়, নিভৃতে অপূর্ব সুন্দর এক অজানা দ্বীপে কোনও এক অজানা সঙ্গীর সঙ্গে দু’চারদিন কাটানোর প্রস্তাব পান, মনটা তো উড়ু উড়ু করবেই। আর যদি বলা হয়, আপনার শ্রীমতিটিও আপনার এই অজানা অ্যাডভেঞ্চারের বিষয়ি কিচ্ছু জানবেন না, তাহলে তো অফিসের বিজনেস ট্রিপের নামে ব্যাগটা গুছিয়ে নিলেই হয়।
‘ইলিসিটএনকাউন্টারস’ নামে এই ওয়েবসাইটটি এমনই এক অভিনব প্রস্তাব নিয়ে হাজির হয়েছে। শর্ত একটাই, আপনার সঙ্গীটিকে আপনার এই ‘অবৈধ’ সফর সম্পর্কে কিচ্ছু বলা চলবে না। বলা ভাল, নিজের সঙ্গীকে ঠকানোই এই সফরে যাওয়ার একমাত্র শর্ত। এই ওয়েবসাইট কর্তৃপক্ষের দাবি, ইংল্যান্ডের পোর্টসমাউথ উপকূলের ১০০ মাইল দক্ষিণে একটি অপূর্ব নির্জন দ্বীপ তাঁরা কিনে নিয়েছেন। এই দ্বীপে প্রায় একশোটি বিলাসবহুল বাংলো রয়েছে। জাকুজি থেকে শুরু করে যেখানে সমস্ত সুযোগ-সুবিধে রয়েছে। আর তার সঙ্গে দ্বীপের নৈস্বর্গিক সোন্দর্য তো রয়েইছে।

এই সেই ওয়েবসাইট।
সেখানে  কোনও এক অপরিচিত নারী বা পুরুষ, হয়তো আপনারই অপেক্ষায় থাকবেন। তিনিও হয়তো আপনারই মতো তাঁর সঙ্গীটিকে ঠকিয়ে একটু ‘ফ্রেশ’ হতে ওই দ্বীপে এসেছেন। শর্ত অনুযায়ী একটি হেলিকপ্টারে করে আপনাকে ওই দ্বীপে নিয়ে যাওয়া হবে। এবং দ্বিপের ঠিকানা গোপন রাখতে গোটা সফরে চোখ বেঁধে রাখা হবে। কিন্তু দ্বীপে গিয়ে পৌঁছনো মাত্র চোখ খুলে দেওয়ার পরের কয়েকদিন— শুধু আপনি, প্রাকৃতিক সৌন্দর্য এবং আরও একজন।